Teledata-skandalen

Over 10.000 sager om alvorlig kriminalitet fra 2012 til 2019 skal gennemgås, fordi der er rekvireret teledata i sagerne.

Det er stadig uklart, hvor mange af de sager der er omfattet af problemet med mangelfulde teledata.

Desuden kom det i sidste uge frem, at der kan være endnu flere sager, der kan have været fejlbehæftede. Derfor kan der også være sager fra før 2012.

Og så er det i dag kommet frem, at der er fundet fejl i de geografiske koordinater for telemasters placering. Desuden er der fundet flere fejl i den rådata, som politiet modtager fra teleselskaberne vedrørende teleoplysninger.

En gennemgang af alle sager i 2018 peger på, at der er mangler teledata i 8,9 procent af sagerne.

Men måske er problemet mere omfattende.

I maj 2019 gennemgik Rigspolitiet sammen med en politikreds 75 sager fra 2017 til 2019, hvor politiet havde bedt om at få teledata udleveret.

I 24 af de 75 sager blev der konstateret uoverensstemmelser mellem rådata og konverteret data.

Efter nøjere gennemgang lød konklusionen, at 13 af de 24 sager bør revurderes, fordi telehistorik umiddelbart har haft betydning for sagen. I syv af sagerne er der faldet dom. Tre sager kører stadig, og tre sager er opgivet.

Kilde: Rigspolitiet